
Nikkel, kobalt- és mangán-ferrit típusú mágneses nanorészecskék antibakteriális hatásának és adszorpciós tulajdonságainak vizsgálata

Napjainkban a szennyezett víz, legyen az ivóvíz vagy öntözővíz, egyre nagyobb globális
egészségügyi problémát jelent, amely világszerte egyre több embert érint. Ennek egyik
lehetséges megoldása a víztisztítás, amely lehetővé teszi a szennyezett víz újrahasznosítását a
megfelelő kezelési folyamatok után. Az egyik ígéretes vízkezelési eljárás a mágneses
nanorészecskék felhasználásán alapul. Ezek a nanorészecskék összetételüknek, valamint
funkcionalizált felületüknek köszönhetően képesek lehetnek (patogén) mikroorganizmusok
reverzibilis megkötésére, illetve elpusztítására. A mágneses tulajdonságuk pedig megkönnyíti
a részecskékhez kötött mikroorganizmusok elkülönítését a tisztított közegtől (pl. víztől). Azok
az adszorbensek, amelyek egyszerre rendelkeznek mágneses és antimikrobiális tulajdonsággal,
egyetlen lépésben nyújthatnak megoldást az adszorpcióval való tisztításra és a használt
adszorbens dezinfekciójára is. Kutatásunk során különböző nikkel-, kobalt- és mangán-ferrit
alapú, mágneses tulajdonságokkal rendelkező nanorészecskék kerültek tesztelésre. Ezek egy
része kiváló adszorpciós képességeket mutatott, míg mások antibakteriális hatással is
rendelkeztek. Eredményeink azt mutatták, hogy az általunk vizsgált, antibakteriális és
adszorpciós tulajdonságokkal rendelkező nanorészecskék ígéretes jelöltek lehetnek új típusú
vízkezelési technológiák fejlesztéséhez.



